KIRJALLINEN KYSYMYS E-1187/01 esittäjä(t): Juan Naranjo Escobar (PPE-DE) komissiolle. Työtapaturmat Euroopan unionissa.



Virallinen lehti nro 340 E , 04/12/2001 s. 0193 - 0194



KIRJALLINEN KYSYMYS E-1187/01 esittäjä(t): Juan Naranjo Escobar (PPE-DE) komissiolle (19. huhtikuuta 2001) Aihe: Työtapaturmat Euroopan unionissa Eurostatin äskettäisessä tutkimuksessa Euroopan unionin sosiaalisesta tilanteesta tuodaan esiin, että Euroopan unionissa tapahtui vuonna 1998 yhteensä 4,7 miljoonaa työtapaturmaa. Selonteon mukaan 100 000 henkilölle tapahtuneista onnettomuuksista 5 476 johti kuolemaan. Ikä on loukkaantumistilastoissa merkittävässä osassa. Keskiarvo kohoaa 5 725 tapaturmaan, kun viiteryhmä koostuu 18-24-vuotiaista palkansaajista. Se vähenee melkein puoleen, kun tarkastellaan 45-54-vuotiaita työntekijöitä. Kaikki nämä luvut vaihtelevat sen mukaan, minkälaista työtä eurooppalaiset työtekijät tekevät. Tapaturmien määrä on suurin rakennusalalla, jolla 100 000 alan työntekijälle tapahtuu keskimäärin 8 008 onnettomuutta, joista 13 on johtanut kuolemaan. Myös sukupuoli on riskitekijä. Kun 100 000 miespuoliselle palkansaajalle on sattunut yhteensä 5 292 kuolemaan johtanutta tapaturmaa, naisten kohdalla luku pienenee 1 890 onnettomuuteen. Ihmisille koituneiden seurausten lisäksi työtapaturmista aiheutuu merkittäviä sosiaalis-taloudellisia kustannuksia, sillä laskelmien mukaan Euroopan unionissa on menetetty vuonna 1998 niiden takia osapuilleen 149 työtuntia kutakin työntekijää kohden. Aikooko komissio jotenkin rohkaista, nämä luvut huomioon ottaen, jäsenvaltioiden hallituksia ryhtymään tiukempiin toimiin työtapaturmien ehkäisemiseksi? Entä osaatteko sanoa, olisiko jotakin työkulttuuria edistävää eurooppalaista aloitetta, jolla voitaisiin parantaa työturvallisuutta? Anna Diamantopouloun komission puolesta antama vastaus (21. kesäkuuta 2001) Komissio on täysin samaa mieltä arvoisan parlamentin jäsenen kanssa yhteisön huolestuttavasta työtapaturmatilanteesta. Viimeisimmät, vuodelta 1998 olevat tiedot(1) kuitenkin osoittavat tilanteen kohentuneen Euroopassa. Yli kolmen päivän poissaoloon johtaneita työtapaturmia oli vuonna 1998 sataa tuhatta työntekijää kohti 4 089, kun niitä oli 4 229 vuonna 1996 ja 4 539 vuonna 1994. Kuolemaan johtaneita työtapaturmia oli vuonna 1998 sataa tuhatta työntekijää kohti 5,0 kun niitä oli 5,3 vuonna 1996 ja 6,1 vuonna 1994 (mukaan lukien työaikana tapahtuneet liikenneonnettomuudet ja muissa liikennevälineissä tapahtuneet onnettomuudet). Kyseiset tilastotiedot osoittavat, että työterveyden ja työturvallisuuden suojelua koskevan yhteisön lainsäädännön soveltaminen Euroopan laajuisesti vaikuttaa myönteisesti työoloihin, koska se vähentää työtapaturmien määrää. Kun kyseistä lainsäädäntöä sovelletaan asianmukaisesti, se siis kohentaa työterveyttä ja työturvallisuutta. Komissio katsoo, että on jäsenvaltioiden vastuulla taata, että yhteisön direktiivien täytäntöönpanosäännöksiä sovelletaan jäsenvaltioissa oikein ja tehokkaasti. Komissio on vuodesta 1992 lähtien tukenut useita aloitteita, joilla pyritään saamaan eri toimijat tietoisiksi asiasta ja joita on toteutettu Euroopan tasolla ja läheisessä yhteistyössä jäsenvaltioiden kanssa alaa koskevien toimenpiteiden tehostamiseksi. Kyseessä ovat seuraavat aloitteet: - työterveyttä ja työturvallisuutta koskeva eurooppalainen teemavuosi 1992 - työturvallisuuden, työhygienian ja työterveyden parantamista koskevan yhteisön toimintaohjelman (SAFE) puitteissa toteutetut PRevent-toimet(2) pienissä ja keskisuurissa yrityksissä vuosina 1996 ja 1997; toimet jatkuvat uudessa pk-yrityksiä koskevassa aloitteessa, joka käynnistettiin sisällyttämällä yhteisön talousarvioon erityinen budjettikohta, jota hallinnoi Bilbaossa sijaitseva Euroopan työturvallisuus- ja työterveysvirasto - useat eurooppalaiset teemaviikot, joiden järjestämisestä vastaa Bilbaossa sijaitseva Euroopan työturvallisuus- ja työterveysvirasto; vuonna 2000 viikon teemana olivat tuki- ja liikuntaelinsairaudet, ja lokakuussa 2001 järjestettävän viikon teemana on työtapaturmien ehkäisy. Komissio haluaa vielä kiinnittää arvoisan jäsenen huomion valmisteilla olevaan yhteisön uuteen työturvallisuus- ja työterveysstrategiaan, jossa asetetaan puitteet tuleville toimille Euroopan työntekijöiden työolojen parantamiseksi edelleen. (1) Eurostatin ESAW-tiedot (eurooppalaiset työtapaturmatilastot) http://www.cc.cec/eurostat/eudor-stat/mst3/en/titres.htm. (2) Työturvallisuutta ja työterveyttä koskevat yleiset tiedotustoimet sekä pk-yritysten hyvien toimintatapojen edistäminen ja vaihto.